Korn

Korn (ametliku logo järgi ka KoЯn või Koяn) on USA nu metal'i ansambel. Neid peetakse tihti selle stiili alustajateks ning Limp Bizkiti ja Deftonesi inspireerijaks.

Korn on üks 1990. aastate populaarsemaid uusi tulijaid, kelle edu algas underground-muusika fännide toetusel ja jätkus kuni MTV soosituimaks videokuulsuseks saamiseni.

Eellugu
Korni eelkäijaks on 1992. aastal Californias Bakersfieldis loodud heavy metal'i bänd LAPD, mille liikmed olid kitarristid James Shaffer ja Brian Welch, basskitarrist Reginald Arvizu ning trummar David Silveria. Pärast laulja lahkumist kutsuti bändi Sexarti solist Jonathan Davis ning nimetati ansambel ümber Creepiks. Mõne aja pärast muudeti nimi Korniks.

Tegevus
1994. aastal andis ansambel välja esimese LP "KoЯn". Seejärel mindi kaheaastasele kontserditurneele koos Ozzy Osbournei, 311, Marilyn Mansoni, KMFDM ja Megadethiga. Ansambli esimest plaati osteti ligikaudu 700 000 eksemplari.

1996 oktoobris reklaamis Korn esimese ansamblina oma uut albumit "Life Is Peachy" live'''ina internetis. Samal aastal jõudis ansambel rokiedetabelites kolmandale kohale. 

1997. aastal kandideeris Korni esimene singel "No Place to Hide" Grammy auhinnale parima metal-esituse kategoorias. Välja anti ka teine singel "A.D.I.D.A.S.". Samal aastal oli Korn Lollapalooza muusikafestivali üks peaesinejatest ansambli Tool kõrval. Hiljem tuli ansamblil plaanitud kontserdid katkestada, sest kitarrist Shafferil diagnoositi viiruslik meningiit.

1998. aastal ilmus album "Follow The Leader", millelt pärineb singel "Freak On A Leash". Selle albumiga tõusis Korn Billboardi albumimüügi edetabelis esikohale. Detsembris valisid ajakirja Rolling Stone lugejad ansambli aasta parimaks metal-bändiks.

1999. aastal kõlas Korni lugu "The Camel Song" filmis "End Of Days". Sama aasta novembris ilmus Korni neljas album "Issues", mida ansambli solist on iseloomustanud kui "Korni kõige süngema heli ja emotsionaalsemate laulutekstidega albumit". Album jõudis Billboardi edetabelis esikohale. Novembris 1999 ilmus Korni video "Falling Away From Me", mis kandideeris MTV parima rokivideo auhinnale.

2002. aastal ilmus viies album "Untouchables". Albumilt anti välja kaks singlit: "Here To Stay" võitis Kanada MuchMusic videoauhindade jagamisel parima rahvusvahelise ansambli auhinna ning teise singlina ilmus oktoobris "Thoughtless".

2003. aastal jõudis raadiojaamadesse uus lugu "Did My Time", mis oli salvestatud filmi "Lara Croft Tomb Raider: Cradle Of Life" jaoks, kuid , küll aga anti lugu välja eraldi singlina. Samal aastal ilmus Korni kuues album "Take a Look in the Mirror". Lugu "Play Me" esitati koos räppar Nasiga. Albumist ilmus ka limiteeritud väljaanne, kus lisaks CD-le oli boonus-DVD, mis sisaldas 30 minutit videoid, kontsertmaterjali ja kaadritaguseid hetki. Albumi esimese singlina anti välja "Right Now".

2004. aasta märtsis anti välja albumi teine singel "Ya'll Want A Single". Lugu protesteerib plaadifirmade ülemvõimu vastu muusikute üle. Videos, mille autor on Andrews Jenkins, kujutatakse bändiliikmeid plaadipoodi rüüstamas ning vahepeal kuvatakse muusikatööstust kritiseerivaid seisukohti. Video läks maksma 150 000 dollarit. Kolmas singel plaadilt oli "Everything I've Known".

2004. aasta sügisel andis bänd välja albumi “KoЯn Greatest Hits Volume 1“. Sellel esitatakse lisaks ansambli oma loomingule ka töötlusi, nagu Pink Floydi "Another Brick in the Wall" ning Cameo "Word Up!", millest viimane oli ka kogumiku esimene singel. Samal aastal esines Korn festivalil "Projekt Revolution".

2005. aasta veebruari lõpus teatas bändi kitarrist Brian "Head" Welch, et lahkub ansamblist ja pühendub Jumala teenimisele. Ansambel jätkas neljakesi.

Samal aastal salvestas Korn filmi "XXX: State of the Union" jaoks kaverversiooni Public Enemy loost "Fight the Power". Loo kaasesitaja oli Xzibit. Aasta lõpus ilmus Korni seitsmes album "See You on the Other Side".

Singlitena anti välja lood "Twisted Transistor" ja "Coming Undone". Esimeses videos mängisid Korni liikmeid tuntud räpparid Lil Jon, Snoop Dogg, Xzibit ja David Banner. Teine singel oli maksisingel, mis sisaldas lisaks nimiloole ka laulu "Eaten Up Inside" ja kontserdiversiooni loost "Twisted Transistor".

2006. aastal ilmusid kogumik "Live And Rare" ning DVD "Live on the Other Side", mis sisaldas ka 2005. aasta sügisel New Yorgis Hammerstein Ballroom'is antud kontserti. Augustis esitleti loole "Liar" Big Bear Entertainmenti loodud animeeritud videot.

2007. aastal anti välja pealkirjata album, mida ansambli solist põhjendas sõnadega: "Miks mitte lasta fännidel nimetada seda albumit nii, nagu nad ise tahavad?". 22. septembril alustati kontserditurneega "Bitch We Have a Problem", mis kestis kuni 2008. aasta aprillini.

Vahejuhtumid
Oktoobris 1998 tekkis skandaal laulja Jonathani ümber, keda süüdistati homoseksuaalsuses, kuna ta kasutas meiki. Laulja ise suhtus sellesse huumoriga ning ajakirjandus kaotas selle juhtumi vastu suurema huvi.

Trummar Silveria vigastas 1999. aastal Põhja-Dakotas antud kontserdil käerannet nii raskelt, et vajas operatsiooni. Samuti tuli tal vahele jätta kaks turneed, kus tema asendajaks oli Mike Bordin Faith No More-ist.

Liikmed
 Jonathan "HIV" Davis – laul, torupill
 Reginald "Fieldy" Arvizu – basskitarr
 James "Munky" Shaffer – kitarr, taustalaul
 Raymond Lee "Ray" Luzier – trummid, löökpillid
 Brian "Head" Welch – kitarr (aastatel 1993–2005)
 David Silveria – trummid, löökpillid (aastatel 1993–2006)

Albumid
 "KoЯn" (1994)
 "Life is Peachy" (1996)
 "Follow the Leader" (1998)
 "Issues" (1999)
 "Untouchables" (2002)
 "Take a Look in the Mirror" (2003)
 "Greatest Hits, Vol. 1" (2004)
 "See You on the Other Side" (2005)
 "Live and Rare" (2006)
 "Untitled" (2007)
 "KoЯn ||| – Remember Who You Are" (2010)
 "The Paradigm Shift''" (2013 oktoober)
"The Serenity of Suffering" (2016)
 "The Nothing" (2019)
"Requiem" (2022)

Välislingid
 Koduleht
 Eesti KoЯni foorum
 Korn Allstarzis

Ameerika Ühendriikide ansamblid
Nu metal'i ansamblid